แนวโน้มหุ้นลุ้นรีบาวน์ตามภูมิภาค
นักวิเคราะห์ฯคาดตลาดหุ้นไทยเช้านี้มีโอกาสรีบาวน์ตามภูมิภาค หลังราคาน้ำมันดิบในตลาดโลกพุ่ง
10 ก.ค. 2555

นักวิเคราะห์ฯคาดตลาดหุ้นไทยเช้านี้มีโอกาสรีบาวน์ตามภูมิภาค หลังราคาน้ำมันดิบในตลาดโลกพุ่ง
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้มีโอกาสที่จะรีบาวน์ตามตลาดหุ้นภูมิภาค หลังเมื่อวานนี้ดัชนีฯมีการพักฐาน เนื่องจากราคาน้ำมันดิบในตลาดโลกเมื่อคืนนี้ปรับตัวสูงขึ้นแทบทุกตลาดฯ หลังกลุ่มสหภาพแรงงานในนอร์เวย์ได้มีการหยุดงานประท้วง ซึ่งเป็นสาเหตุให้บริษัทน้ำมันของนอร์เวย์ต้องหยุดดำเนินงานจึงทำให้ผลผลิตน้ำมันลดลง ประกอบกับมีความคาดหวังว่าจีนจะมีการประกาศใช้มาตรการกระตุ้นเศรษฐกิจเพิ่มเติม
อย่างไรก็ตาม การรีบาวน์ของดัชนีฯในวันนี้คงไปไม่ได้ไกล เนื่องจากยังมีปัจจัยที่กดดันตลาดฯอยู่ โดยวันศุกร์(13 ก.ค.)ต้องรอติดตามการตัดสินของศาลรัฐธรรมนูญ กรณีการแก้ไขร่างรัฐธรรมนูญ ประกอบกับจีนจะมีการประกาศตัวเลขจีดีพีประจำไตรมาส 2/55 ซึ่งตลาดฯคาดการณ์ว่าจะปรับตัวลดลงจากช่วงไตรมาส 1/55  พร้อมให้แนวรับ 1,180 จุด แนวต้าน 1,192 และ 1,195 จุด